Ordonanța Curții (Camera a doua) din 19 martie 2019 (cerere de decizie preliminară formulată de Tribunal Superior de Justicia de Galicia - Spania) – Sindicato Nacional de CCOO de Galicia/Unión General de Trabajadores de Galicia (UGT), Universidad de Santiago de Compostela, Confederación Intersindical Gallega
(Cauza C-293/18)1
(Trimitere preliminară – Politică socială – Directiva 1999/70/CE – Acordul-cadru cu privire la munca pe durată determinată, încheiat între CES, UNICE și CEEP– Clauzele 2 și 3 – Noțiunea de „lucrător pe durată determinată” – Clauza 4 – Principiul nediscriminării – Caracterul comparabil al situațiilor – Justificare – Indemnizație în cazul rezilierii unui contract de muncă pe durată nedeterminată pentru un motiv obiectiv – Lipsa unei indemnizații la expirarea termenului unui contract de muncă pe durată determinată predoctoral)
Limba de procedură: spaniola
Instanța de trimitere
Tribunal Superior de Justicia de Galicia
Părțile din procedura principală
Reclamant: Sindicato Nacional de CCOO de Galicia
Pârâte: Unión General de Trabajadores de Galicia (UGT), Universidad de Santiago de Compostela, Confederación Intersindical Gallega
Dispozitivul
Acordul-cadru cu privire la munca pe durată determinată, încheiat la 18 martie 1999, care figurează în anexa la Directiva 1999/70/CE a Consiliului din 28 iunie 1999 privind Acordul-cadru cu privire la munca pe durată determinată, încheiat între CES, UNICE și CEEP, în special clauza 2 punctul 1 și clauza 3 punctul 1 din acesta, trebuie interpretat în sensul că se aplică unor lucrători precum personalul angajat în cadrul unor contracte de tip predoctoral în discuție în litigiul principal.
Clauza 4 punctul 1 din Acordul-cadru cu privire la munca pe durată determinată, care figurează la anexa din Directiva 1999/70, trebuie interpretat în sensul că nu se opune unei reglementări naționale care nu prevede plata niciunei indemnizații lucrătorilor angajați pe baza unor contracte de tip predoctoral precum cele în discuție în litigiul principal, la expirarea termenului prevăzut de aceste contracte, în condițiile în care o indemnizație este alocată lucrătorilor pe durată nedeterminată la rezilierea contractului lor de muncă pentru un motiv obiectiv.
____________
1     JO C 259, 23.7.2018.